[{"text_idx": "#000002", "text": "Dechreuodd y ge\u0302m yn eithaf cyfartal gyda\u2019r ddau di\u0302m yn edrych i gael y be\u0302l lawr yr asgelli ond doedd y be\u0302l olaf ddim yn ddigon cywir."}, {"text_idx": "#000003", "text": "Daeth yr hanner cyfle cyntaf i Mullin ar o\u0302l i be\u0302l gael ei rowlio tuag ato yng nghanol y cwrt cosbi mewn digon o le, ond cam giciodd y be\u0302l ac roedd y cyfle wedi diflannu."}, {"text_idx": "#000004", "text": "Roedd partner Mullin am y prynhawn, Sam Dalby yn dawel o flaen y go\u0302l yn yr hanner agoriadol ond daeth ei gyfle cyntaf ar o\u0302l gwaith da gan ei hyn ar ochr y cwrt cosbi i ddal y be\u0302l i fyny cyn troi ac ergydio dros y trawst."}, {"text_idx": "#000005", "text": "Parhaodd y ge\u0302m yn gyfartal iawn am weddill yr hanner gyda hanner cyfle i\u2019r ymwelwyr ddeg munud cyn diwedd yr hanner wrth i Reggie Young wneud rhediad lawr ochr dde\u2019r cwrt cosbi cyn croesi gyda phe\u0302l berryg ar draws y cwrt ond doedd neb yno. Aeth Young i lawr yn gofyn am gic o\u2019r smotyn ar o\u0302l mymryn o gysylltiad ond dim yn ddigon gan y dyfarnwr James Oldham."}, {"text_idx": "#000006", "text": "Cafodd golwr Farnborough ei alw wrth i Jordan Davies daro dwy ergyd dda am y go\u0302l ar o\u0302l i\u2019r be\u0302l lanio\u2019n garedig o gic cornel, wnaeth y golwr yn dda iawn i arbed y ddwy."}, {"text_idx": "#000007", "text": "Digwyddiad anffodus a ddaeth cyn i\u2019r hanner cyntaf ddod i ben wrth i Jordan Davies orfod gadael y cae ar stretsier gyda\u2019g anaf i\u2019w benglin."}, {"text_idx": "#000008", "text": "Hanner amser: Wrecsam 0-0 Farnborough"}, {"text_idx": "#000009", "text": "Ar o\u0302l dim ond tair munud o chwarae yn yr ail hanner, roedd Wrecsam ar y blaen ar o\u0302l i gic cornel y capten Luke Young gael ei phenio at y postyn pellaf gan Sam Dalby a phwy oedd yno i droi\u2019r be\u0302l i mewn, Paul Mullin wrth gwrs gyda go\u0302l rhif 50 mewn crys Wrecsam."}, {"text_idx": "#000010", "text": "Roedd cyfle da arall i\u2019r tim cartref funudau yn ddiweddarach ar o\u0302l i Callum McFadzean ddarganfod lle lawr yr asgell chwith cyn ergydio yn isel ar draws y go\u0302l, yn anffodus i Wrecsam aeth ei ergyd fodfeddi heibio\u2019r postyn."}, {"text_idx": "#000011", "text": "Fe wnaeth chwarae da a phositif yr ymwelwyr dalu ar ei ganfed ar o\u0302l awr gyda Oliver Pendlebury yn crymanu cic rydd dros wal Wrecsam ac i mewn i\u2019r rhwyd ar o\u0302l i Mark Howard fethu ei harbed yn y go\u0302l."}, {"text_idx": "#000012", "text": "Fu bron iawn i Farnborough gamu i\u2019r blaen ychydig yn ddiweddarach ar o\u0302l i rediad da ac ergyd wych gan Salim Saied orfodi Howard i neud arbediad dda i\u2019w chwith."}, {"text_idx": "#000013", "text": "I mewn i\u2019r chwarter awr olaf ac aeth Wrecsam ar y blaen, ni lwyddodd Farnborough i glirio pe\u0302l isel i mewn i\u2019r cwrt cosbi wrth i\u2019r be\u0302l ddod allan i Elliot Lee 25 llath o\u2019r go\u0302l, mewn digon o le, cymerodd gyffyrddiad cyn crymanu\u2019r be\u0302l i gornel ucha\u2019r rhwyd yn gadael y golwr heb unrhyw siawns."}, {"text_idx": "#000014", "text": "Symudiad campus oedd trydedd go\u0302l y tim cartref, gyda Young yn pasio i Palmer yn hanner Wrecsam cyn i\u2019r capten ddal i fynd gyda\u2019i rediad a derbyn y be\u0302l yn o\u0302l, yna yn gweld rhediad wych McFadzean trwy ganol yr amddiffyn cyn iddo ddarganfod Mullin yn rhydd yn y cwrt cosbi a wnaeth dim camgymeriad gyda\u2019i ergyd pwerus i gornel ucha\u2019r rhwyd."}, {"text_idx": "#000015", "text": "Un chwaraewr a wnaeth wahaniaeth mawr ar o\u0302l dod ymlaen fel eilydd oedd Ollie Palmer, nid yn unig oedd yn allweddol yn y symudiad ar gyfer yr drydedd go\u0302l ond hefyd eto ar yr achlysur yma wrth i\u2019r blaenwr mawr godi\u2019r be\u0302l i McFadzean lawr o\u2019r dde, cyn i yntau godi\u2019r be\u0302l i Mullin a wnaeth ergydio yn acrobataidd heibio i Turner yn y go\u0302l i goroni ail hanner gwych gan y Dreigiau."}, {"text_idx": "#000016", "text": "Felly, Wrecsam yn ddiogel yn yr het ar gyfer y drydedd rownd am y tro cyntaf ers tymor 2014/15."}, {"text_idx": "#000017", "text": "Bydd yr enwau yn cael eu tynnu allan o\u2019r het ar gyfer y rownd nesaf nos Lun rhwng 19:00 \u2013 19:30 yn fyw ar BBC Two. Rhif pe\u0302l Wrecsam ydi 46."}]